Maimane 'n dogter ryker | Netwerk24
Mmusi Maimane, hoofaktivis by die One South Africa Movement en oudleier van die DA, het weer pa geword.
Mmusi en Natalie Maimane. Foto: Nardus Engelbrecht
Maimane het Saterdag op Twitter aangekondig dat sy vrou die lewe geskenk het aan hul derde kind.
Die babadogtertjie se naam is Kutlwano-Grace.
"Ons dank God vir hierdie geskenk van lewe. Ek is weer 'n pa," het Maimane gesê.
Maimane en sy vrou, wat in 2005 getroud is, het twee seuns, Kgalaletso en Daniel Kgosi.
Dit was Vrydag presies 'n jaar sedert Maimane uit die DA bedank het.
Hy het op Twitter oor sy tyd in die DA geskryf: "My vel gloei, en my kop is skoon. Ek het vrede en ek het tyd gehad om oor my politieke reis tot dusver na te dink."
Maimane het gesê hy dink steeds dit was die regte besluit om destyds in 2009 by die DA aan te sluit. "Ek het geglo dit was die regte en strategiese skuif op daardie tydstip. Ek het ingekoop by die visie.
"Ek het baie gegroei. Ek het geleer van die interne dinamika van 'n nasionale politieke entiteit, ek kon eerstehands die aard van ons nasionale probleme sien. Beleidsprobleme, personeelprobleme," het hy gesê.
Volgens Maimane het hy 80% van sy tyd as DA-leier daaraan bestee om interne konflikte uit te stryk.
"Wanneer jy by 'n organisasie aansluit, glo jy in jou vermoë om dit van binne af te verander, om dit beter te maak as toe jy dit gekry het deur jou bydraes.
"Die gebeure van die laaste jaar het gewys dat ek reg was oor die probleme van die nuwe rigting. 'n Rigting van verdeling en nie eenheid nie."